Foto's: 'Bielie van 'n slang' in tuin gevind | Maroela Media
Nick Evans by die slang. (Foto: Facebook)
Inwoners van Waterfall, wes van Durban, met 'n slangfobie het heel waarskynlik die afgelope naweek na suikerwater gegryp nadat 'n allemintige slang in hul midde gevang is.
Die luislang, met 'n stewige gewig van 31 kg en 'n lengte van 3,9 m, is Sondag deur 'n egpaar gewaar toe dit oor Linkweg geseil het. Die egpaar het aanvanklik eers die stert van die slang gesien, maar gou dié reptiel se volle grootte besef soos dit onderdeur 'n hek van 'n huis se oprit geseil en toe vir 'n oomblik vasgesteek het.
Die slang het 'n ruk later weer terug onderdeur die hek geseil en in 'n bedding gaan laag lê. Dit is toe dat die bekende slangvanger Nick Evans se hulp omstreeks 18:00 ontbied is.
Evans, van die KZN Amfibiese en Reptiel-bewaring, het Dinsdag aan Maroela Media vertel dat dié slang die sterkste luislang is waarmee hy al ooit kennis gemaak het. "Sy is baie gesond en in 'n goeie toestand. Wat 'n mooi spesie."
Hy vertel dat die slang met sy aankoms opgerol in die bedding gelê het. Hoewel hy dadelik besef het dat sy 'n volwasse slang moet wees, het hy egter nie besef hoe groot sy is nie. "Skielik het haar kop uitgeskiet en tóé weet ek," verduidelik hy vandag.
Nick Evans wys hoe groot die slang se kop is. (Foto: Facebook)
Volgens Evans is die vang van 'n slang eintlik 'n baie vinnige proses. Hy verduidelik dat hy altyd 'n slang aan die kop vang. Die slang in hierdie geval was nie giftig nie, maar het wel skerp tande. Hy het haar dus aan die kop gevang, maar in 'n wending het sy haar stert skielik om sy arm gekrul en begin vasknyp. "Dit het gevoel soos 'n sterk mens wat aan jou arm klou en vasknyp," verduidelik hy.
Evans het toe noodgedwonge met sy lyf op die slang gaan lê om weer beheer oor die reptiel te kry waarna sy vrou hom moes help om die slang op sy skouers te kry sodat hy haar tot by 'n vervoerboks kon dra. Weer het die slang vasgeknyp maar hy kon haar in die boks kry waarin die slang na sy werksplek vervoer is.
Volgens Evans kom die slang moontlik van 'n nabygeleë natuurreservaat. 'n Slang van dié grootte vreet moontlik aan dassies, klein bokkies en ja, selfs apies.
Die slang is nog in aanhouding maar sal na verwagting Woensdag in 'n vasgestelde gebied weer vrygelaat word.
Vir 'n ervare Evans was dié vangs opwindend teenoor ander gevalle. "Hierdie slang was op 'n volgende vlak."
Die slang het vir 'n oomblik onder die hek vasgesteek. (Foto: Facebook)
Die egpaar wat die slang in die pad gewaar het saam met Nick Evans. (Foto: Facebook)
Durban In die nuus luislang
Woede oor borgtog vir beskuldigde in Kroonstad-moord
Oeeee nee dankie. LOL
Ek bevuil my net daar. Dit is so grillerig.
Die slang kon maklik 'n hond ook gevang het.
Daar maar waar
Kyk die is nie klein nie en sal nie graag so een wil teekom eendag nie maar toe ek in die laerskool was in Musina het hul een jaar n luislag daar kom wys wat n Nissan 1400 vol gelê het! Yslik groot verby! Kry baie nou by ons huis tussen 1m en 2m